As mans die probleem is, moet hulle help oplos | Netwerk24
Deur Johanna van Eeden 11 Augustus 2018 00:00
Nog ’n jaar, nog ’n Vrouedag. Nes jy dink jy’t alles gesien en gehoor, dan tref Vrouemaand 2018 jou.
Dis die jaar waarin duisende vroue landwyd saamtrek om te betoog teen geweld, maar mans verbied om deel te neem, want mans “is die probleem”. Toe daar wel ’n paar mans opdaag, word hulle weggejaag. Dis net nog ’n bewys, argumenteer die vroue, dat mans “ja” hoor as vroue “nee” sê.
As mans die probleem is, moet hulle deel wees van die oplossing. Dit help nie vroue kla in isolasie oor mans nie, anders word dit ’n Tupperware-partytjie.
Dalk is die probleem dat mans sukkel om te luister: sien mikrofoon . . . wil praat.
Vroue is op Vrouedag weer van alle kante toegespreek deur mans.
Pres. Cyril Ramaphosa het selfs ’n beraad aangekondig om te praat oor “die oorlog wat in Suid-Afrika teen vroue woed”.
Neem alles wat politici Donderdag gesê het met ’n knippie sout. Dié mans het net één ding op die brein: Verkiesing 2019.
Bathabile Dlamini, eintlik maar die minister van vrouesake, is darem ook toegelaat om iets te sê. Sy is allermins ’n rolmodel vir vroue, maar Ramaphosa moet in sy verkiesingsveldtog nog hárd vry na die ANC-vroueliga, waarvan Dlamini die leier is . . .
Op Vrouedag is ook afskeid geneem van ’n studenteleier wat haarself om die lewe gebring het nadat sy in Mei by die Rhodes-Universiteit verkrag is.
Dis meestal nie ’n vreemdeling wat sy hand teen jou gaan lig nie, maar iemand vir wie jy in vertroue jou voordeur oopgesluit het.
Khensani Maseko se vermeende verkragter is op 6 Augustus geskors en was glo bevriend met haar. Maseko se dood is ’n pynlike herinnering dat die meeste geweld teen vroue kom van mans met wie hulle die intiemste bevriend is. Dis meestal nie ’n vreemdeling wat sy hand teen jou gaan lig nie, maar iemand vir wie jy in vertroue jou voordeur oopgesluit het.
Manglin Pillay het homself darem die dag vóór Vrouedag sover gekry om verskoning te vra vir ’n meningstuk wat hy op 26 Julie gepubliseer het. Pillay skryf vroue het ’n vooraf-ingesteldheid om as versorgers op te tree en is daarom onsuksesvol op tegniese gebiede. Pillay, uitvoerende hoof van die Suid-Afrikaanse Instituut vir Siviele Ingenieurs, meen meer mans as vroue beklee senior poste “weens ’n aptyt vir werklading”.
As vroue wonder of Pillay sê hulle is lui, is daar nóg slegter nuus . . . Vroue in Suid-Afrika verdien gemiddeld 27% mínder as mans vir presies dieselfde werk. En onder die 40 voorste maatskappye in Suid-Afrika is daar net een vrou wat ’n uitvoerende hoof is – Absa se Maria Ramos.
Nog ’n jaar, nog ’n Vrouedag waarop jy oorval is met beloftes, beloftes van berade en ’n magdom pienk goedjies. En die dag daarna meld jy weer aan in ’n man se wêreld.
Van Eeden is ’n vryskutjoernalis.
Meer oor: Johanna Van Eeden | Geweld Teen Vroue | Vrouedag | Vrouemishandeling
Michael Collins se lesse
FAK is diensbaar ín Afrika
Wat sê die edelagbare...?
Taal beïnvloed billike verhoor